CELEX: 32013R0649
Language: ro
Date: 2013-07-08 00:00:00
Title: Regulamentul de punere în aplicare (UE) nr. 649/2013 al Comisiei din 8 iulie 2013 de derogare de la Regulamentele (CE) nr. 1122/2009 și (UE) nr. 65/2011 în ceea ce privește reducerea cuantumului ajutoarelor în cazul depunerii cu întârziere a cererilor unice pentru pășunile alpine din zonele montane ale Austriei pentru 2013

9.7.2013   
            
            
               RO
            
            
               Jurnalul Oficial al Uniunii Europene
            
            
               L 188/5
            
         
      REGULAMENTUL DE PUNERE ÎN APLICARE (UE) NR. 649/2013 AL COMISIEI
   
   din 8 iulie 2013
   de derogare de la Regulamentele (CE) nr. 1122/2009 și (UE) nr. 65/2011 în ceea ce privește reducerea cuantumului ajutoarelor în cazul depunerii cu întârziere a cererilor unice pentru pășunile alpine din zonele montane ale Austriei pentru 2013
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) (1), în special articolul 91,
   având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (2), în special articolul 142 litera (c),
   întrucât:
   
               (1)
            
            
               Regulamentul (CE) nr. 1122/2009 al Comisiei din 30 noiembrie 2009 de stabilire a normelor de aplicare a Regulamentului (CE) nr. 73/2009 al Consiliului în ceea ce privește ecocondiționalitatea, modularea și sistemul integrat de administrare și control în cadrul schemelor de ajutor direct pentru agricultori prevăzute de regulamentul respectiv, precum și de aplicare a Regulamentului (CE) nr. 1234/2007 al Consiliului în ceea ce privește ecocondiționalitatea în cadrul schemei de ajutoare prevăzute pentru sectorul vitivinicol (3) stabilește, la articolul 23 alineatul (1), că, în cazul depunerii cu întârziere a unei cereri de ajutor, precum și a documentelor, a contractelor și a declarațiilor de care depinde eligibilitatea pentru ajutorul respectiv, se aplică anumite reduceri.
            
         
               (2)
            
            
               În conformitate cu articolul 8 alineatul (3) din Regulamentul (UE) nr. 65/2011 al Comisiei din 27 ianuarie 2011 de stabilire a normelor de punere în aplicare a Regulamentului (CE) nr. 1698/2005 al Consiliului în ceea ce privește punerea în aplicare a procedurilor de control și a ecocondiționalității în cazul măsurilor de sprijin pentru dezvoltare rurală (4), în cazul cererilor de plată introduse în temeiul părții II titlul I din Regulamentul (UE) nr. 65/2011 se aplică, mutatis mutandis, articolele 22 și 23 din Regulamentul (CE) nr. 1122/2009.
            
         
               (3)
            
            
               Austria a implementat un sistem de cerere unică de ajutor care acoperă, în conformitate cu articolul 19 alineatul (3) din Regulamentul (CE) nr. 73/2009, mai multe cereri de plăți directe și anumite cereri de ajutoare acordate în temeiul Regulamentului (CE) nr. 1698/2005.
            
         
               (4)
            
            
               În conformitate cu articolul 11 alineatul (2) din Regulamentul (CE) nr. 1122/2009 și cu articolul 8 alineatul (1) din Regulamentul (UE) nr. 65/2011, Austria a stabilit data de 15 mai 2013 ca dată limită până la care pot fi depuse cererile unice aferente anului 2013.
            
         
               (5)
            
            
               Pentru a permite implementarea sistemului de control, articolul 6 alineatul (1) paragraful al treilea din Regulamentul (CE) nr. 1122/2009 impune statelor membre să se asigure că parcelele agricole sunt identificate în mod fiabil și să prevadă obligația ca cererea unică să fie însoțită de documentele de identificare a parcelelor.
            
         
               (6)
            
            
               Pentru a evita deficiențele constatate în trecut în ceea ce privește determinarea suprafeței eligibile a parcelelor agricole, Austria a demarat actualizarea sistemului său de identificare a parcelelor agricole (LPIS) pentru pășunile alpine, conform definiției date de Austria, din zonele montane desemnate în conformitate cu articolul 50 din Regulamentul (CE) nr. 1698/2005.
            
         
               (7)
            
            
               Austria s-a confruntat cu circumstanțe excepționale din cauza condițiilor meteorologice din timpul sezonului de iarnă 2012-2013, care au împiedicat autoritățile să finalizeze procesul de actualizare a LPIS pentru parcelele agricole de pășune alpină în aceste zone montane înainte de lansarea procesului de depunere a cererilor unice. Vizitele rapide pe teren necesare pentru aceste parcele situate la altitudini mari au fost întârziate de căderile de zăpadă abundente survenite spre sfârșitul sezonului. În consecință, agricultorii care intenționează să depună o cerere unică privind parcelele agricole de pășune alpină vor primi informațiile actualizate cu privire la parcele mai târziu decât era prevăzut.
            
         
               (8)
            
            
               Această situație a afectat capacitatea solicitanților de a introduce cererile de ajutor unice și cererile de plată referitoare la parcelele agricole de pășune alpină din Austria în termenele prevăzute la articolul 11 alineatul (2) din Regulamentul (CE) nr. 1122/2009 și la articolul 8 alineatul (1) din Regulamentul (UE) nr. 65/2011.
            
         
               (9)
            
            
               Din cauza acestor dificultăți, se preconizează că procesul de introducere a cererilor în 2013 va începe mai târziu de data la care a început în anii precedenți pentru agricultorii care dețin parcele agricole de pășune alpină. Informațiile prezentate Comisiei de autoritățile austriece referitor la capacitatea lor de a finaliza procesul de actualizare a LPIS pentru zonele respective arată că este necesară o derogare până la 28 iunie 2013 pentru a permite tuturor agricultorilor și beneficiarilor afectați să își prezinte cererile unice.
            
         
               (10)
            
            
               Așadar, prin derogare de la articolul 23 alineatul (1) din Regulamentul (CE) nr. 1122/2009, este oportun să nu se aplice reduceri din motive de depunere cu întârziere a cererilor unice în ceea ce privește agricultorii care au depus până la 28 iunie 2013 cel târziu cererile unice privind cel puțin o parcelă agricolă de pășune alpină, conform definiției date de Austria, în zonele montane desemnate în conformitate cu articolul 50 din Regulamentul (CE) nr. 1698/2005.
            
         
               (11)
            
            
               În mod similar, prin derogare de la articolul 8 alineatul (3) din Regulamentul (UE) nr. 65/2011 și în ceea ce privește cererile de plată în temeiul părții II titlul I din Regulamentul (UE) nr. 65/2011 privind cel puțin o parcelă agricolă de pășune alpină, conform definiției date de Austria, în zonele montane desemnate în conformitate cu articolul 50 din Regulamentul (CE) nr. 1698/2005, este oportun să nu se aplice reduceri pe motive de depunere cu întârziere a cererilor de plată care au fost prezentate până la 28 iunie 2013 cel târziu.
            
         
               (12)
            
            
               Deoarece derogările ar trebui să se refere la cererile unice de ajutor și la cererile de plată depuse pentru anul 2013, este oportun ca prezentul regulament să se aplice retroactiv.
            
         
               (13)
            
            
               Măsurile prevăzute în prezentul regulament sunt conforme cu avizul Comitetului pentru dezvoltare rurală și al Comitetului de gestionare a plăților directe,
            
         ADOPTĂ PREZENTUL REGULAMENT:
   Articolul 1
   Prin derogare de la articolul 23 alineatul (1) din Regulamentul (CE) nr. 1122/2009, în ceea ce privește cererile pentru anul 2013 nu se aplică nicio reducere din motive de depunere cu întârziere a cererilor în cazul agricultorilor care au depus până la 28 iunie 2013 cel târziu o cerere unică privind cel puțin o parcelă agricolă situată pe o pășune alpină, conform definiției date de Austria, în zonele montane desemnate în conformitate cu articolul 50 din Regulamentul (CE) nr. 1698/2005. Astfel de cereri unice depuse după 28 iunie 2013 nu vor fi admise.
   Articolul 2
   Prin derogare de la articolul 8 alineatul (3) din Regulamentul (UE) nr. 65/2011, în ceea ce privește cererile de plată pentru anul 2013 în temeiul părții II titlul I din Regulamentul (UE) nr. 65/2011, referitoare la cel puțin o parcelă agricolă situată pe pășuni alpine, conform definiției date de Austria, în zonele montane desemnate în conformitate cu articolul 50 din Regulamentul (CE) nr. 1698/2005, nu se aplică nicio reducere din cele prevăzute la articolul 23 alineatul (1) din Regulamentul (CE) nr. 1122/2009 pe motive de depunere cu întârziere a cererilor de plată dacă aceste cereri de plată au fost prezentate până la 28 iunie 2013 cel târziu. Astfel de cereri de plată depuse după 28 iunie 2013 nu vor fi admise.
   Articolul 3
   Prezentul regulament intră în vigoare la data publicării în Jurnalul Oficial al Uniunii Europene.
   
   Se aplică de la 1 ianuarie 2013.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 iulie 2013.
      
         
            Pentru Comisie
         
         
            Președintele
         
         José Manuel BARROSO
         
      
   
   
      (1)  JO L 277, 21.10.2005, p. 1.
   
      (2)  JO L 30, 31.1.2009, p. 16.
   
      (3)  JO L 316, 2.12.2009, p. 65.
   
      (4)  JO L 25, 28.1.2011, p. 8.